钦定古今图书集成/理学汇编/经籍典/第058卷 > 熊朋来经说 > 《河图洛书》
## 钦定古今图书集成/理学汇编/经籍典/第058卷 > 熊朋来经说 > 《河图洛书》

《河图》洛书之名，自《易大传》言之，天一地二，天三地四，
天五地六，天七地八，天九地十，言《河图》数也。三五以
变，言《洛书》数也。言《洛书》者，莫如《易大传》三五之说，后
儒知有洪范而已，至于其方位，则莫如《大戴礼记明
堂篇》所谓“二九四七五三六一八”者，最为明白。本注
云：“法龟文也。”二九四是其前三位，七五三是中间三
“位，六、一、八是尾后三位。”汉儒所说龟文可证者，莫如
《大戴礼经注》之言。大抵图书之说，至宋始详，其源发
于希夷，而刘牧亦从范谔昌传希夷之学，其紊乱图
书，特错互言之，以秘其术尔。《易本义》《启蒙》虽改正“十”
为《河图》，“九”为《洛书》，而朱氏之门于其他文字间有未
经改正处，后儒犹或执刘牧旧说为是，反以所改正
为不然者。案刘牧字长民，衢州人。其书有《易数钩隐
图》，颇穿凿诡秘。有《河图》《四象图》，自以为元妙，却是“十
为《河图》”矣。牧之说不当自为异同。观其所作《河图》《四
象》及《大衍》等图，则学者宜守朱、蔡。改定十为图，九为
书，证于《大戴礼明堂篇》经注龟文方位，可无疑矣。